***Монгол Улсын Их Хурлын 2011 оны намрын ээлжит бус чуулганы Байгаль орчин, хүнс, хөдөө аж ахуйн байнгын хорооны 2012 оны 03 дугаар сарын 14-ний өдөр (Лхагва гариг)-ийн хуралдаан 11 цаг 45 минутад Төрийн ордны “Б” танхимд эхлэв.***

Байнгын хорооны дарга, Улсын Их Хурлын гишүүн Д.Балдан-Очир ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих 21 гишүүнээс 11 гишүүн ирж, 55.0 хувийн ирцтэй байв. Үүнд:

***Чөлөөтэй:*** Х.Баделхан, Су.Батболд, Р.Буд, Н.Ганбямба, Х.Наранхүү, Ц.Сэдванчиг, Д.Тэрбишдагва, Ц.Цэнгэл, Ж.Энхбаяр, Д.Энхбат.

***Байгаль орчны багц хуулийг хэлэлцүүлэхэд бэлтгэх ажлын хэсэг байгуулах тухай.***

Хэлэлцэж буй асуудалтай холбогдуулан Улсын Их Хурлын Байгаль орчин, хүнс, хөдөө аж ахуйн байнгын хорооны референт Ш.Чинбат, Б.Баярмаа нар байв.

Уг асуудалтай холбогдуулан Улсын Их Хурлын гишүүн П.Алтангэрэл, Г.Баярсайхан нар санал хэлэв.

**Д.Балдан-Очир:** -Байгаль орчны багц хуулийг хэлэлцүүлэхэд бэлтгэх ажлын хэсгийн ахлагчаар Улсын Их Хурлын гишүүн Л.Гансүх, дэд даргаар Улсын Их Хурлын гишүүн Б.Бат-Эрдэнэ нарыг томилох саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан -

Бүгд 11

Гишүүдийн олонхийн саналаар дэмжигдлээ.

***Хуралдаан 11 цаг 55 минутад өндөрлөв.***

***Тэмдэглэлтэй танилцсан:***

БАЙГАЛЬ ОРЧИН, ХҮНС,

ХӨДӨӨ АЖ АХУЙН БАЙНГЫН

ХОРООНЫ ДАРГА Д.БАЛДАН-ОЧИР

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ ХӨТЛӨГЧ Д.ЭНЭБИШ



**УЛСЫН ИХ ХУРЛЫН 2011 ОНЫ НАМРЫН ЭЭЛЖИТ БУС ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**2012 ОНЫ 3 ДУГААР САРЫН 14-НИЙ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

***Хуралдаан 11 цаг 45 минутад эхлэв.***

**Д.Балдан-Очир:** -Өнөөдөр чинь 3 дахь өдөр тиймээ. Их л сайн өдөр байна. Билэг дэмбэрэлтэй, юм эхлэх, барих тиймээ. Тэгээд бүтээхэд эв эеийг хаших, тэгээд сайн үйл, амьтны амь хороохгүй тэр сайн сайхан бүх юм бүрдсэн өдөр Байгаль орчин, хүнс, хөдөө аж ахуйн байнгын хорооны гишүүд саналаар бараг 3 өдөр хурал хуралдуулж, нэг асуудал хэлэлцэх талаар гишүүд маань санал тавьсан.

Тэгээд бас өнөөдөр Байгаль орчин, хүнс, хөдөө аж ахуйн байнгын хорооны ирц хэдэн хувьтай байна вэ. 21-ээс 52.6 хувьтай байгаа учраас Байгаль орчин, хүнс, хөдөө аж ахуйн байнгын хорооны хуралдааныг албан ёсоор нээж байна.

Гишүүд маань ингээд чуулганы завсарлагаагаараа бас тойрогтоо ажиллаж байгаа боловч одоо бас энэ асуудалд ач холбогдол өгсөн хурлыг зайлшгүй хуралдуулах талаар олон гишүүд санал тавьсан. Тэгээд өнөөдөр бол хэлэлцэх асуудал нэг асуудал байгаа. Гишүүдийн ирц бол ийм гишүүд байна. За ер нь бол ирц бүрдсэн. Тэгэхээр өнөөдөр бол ганцхан асуудал хэлэлцэх ёстой. Энэ нь юу вэ гэхээр Байгаль орчныг хамгаалах тухай хуульд нэмэлт, өөрчлөлт оруулах тухай, байгалийн нөөц ашигласны төлбөрийн тухай, хөрс хамгаалах, цөлжилтөөс сэргийлэх тухай, хог хаягдлын тухай, амьтны тухай, ус бохирдуулсны төлбөрийн тухай, усны тухай хуулийн шинэчилсэн найруулга, байгаль орчинд нөлөөлөх үнэлгээний тухай хуулийн шинэчилсэн найруулга, ойн тухай хуулийн шинэчилсэн найруулга, агаарын тухай хуулийн шинэчилсэн найруулга зэрэг 10 хуулиас бүрдсэн байгаль орчны багц хуулийг Улсын Их Хурал, Засгийн газарт өргөн бариад манай Байгаль орчин, хүнс, хөдөө аж ахуйн байнгын хороогоор хэлэлцэх эсэхээ шийдчихсэн.

Намрын чуулганы бүр эхээр эхний ээлжинд нэгдсэн хуралдаанаар хэлэлцэх эсэхээ бол шийдчихсэн. Нэгэнт Байнгын хороо шийдчихсэн учраас. Тэгэхээр гол нь бол маш их цаг хүрээтэй, их тулгамдсан олон асуудлуудыг шинэ нөхцөл байдалд зохицуулахтай холбогдсон 20 орчим хуулийг базаж нийлүүлж, 10 хууль болгож, Байгаль орчин, хүнс, хөдөө аж ахуйн яамнаас орж ирсэн. Энэ бол Засгийн газар бол хоёр, гурван жил энэ дээр нэлээн нухацтай гадна дотны төсөл хөтөлбөр, Олон улсын байгууллагуудтай ажилласан ийм төслүүд байгаа гэж ойлгож байгаа.

Тэгэхээр энэ хаврын чуулганы хуралдааны завсарлагааны энэ сар орчмын хугацаан дотор ажлыг явуулах үүднээсээ хаврын чуулганаар энэ багц хуулийг гаргаж, энэ одоо тулгамдсан асуудлуудыг шийдвэрлэхийн тулд ажлыг явуулах үүднээсээ бол зайлшгүй энэ багц хуулийг хэлэлцэх, Улсын Их Хурлаар батлуулахтай холбогдсон бүхий л бэлтгэл ажлыг хангах ийм ажлын хэсгийг байгуулах гэж өнөөдрийн хуралдааныг явуулж байгаа юмаа. Хэлэлцэх асуудал бол ерөөсөө энэ байгаль орчны тухай хуульд нэмэлт, өөрчлөлт оруулах, шинэчлэн найруулахтай холбогдсон багц хуулийг Улсын Их Хурлаар хэлэлцүүлэх, батлуулах бүхий л шатанд одоо бэлтгэл ажлыг хангаж, хэлэлцүүлгийг зохион байгуулж, батлуулах үүрэг бүхий ажлын хэсгийг байгуулах.

Улсын Их Хурлын хуралдааны Дэгийн тухай хуульд нэмэлт, өөрчлөлт оруулснаараа бол ажлын хэсгийн ахлагчийг Байнгын хорооны хуралдаанаар хэрвээ нэг хүн дэвшвэл ингээд шууд санал хураалтгүйгээр ажлын хэсгийн ахлагчид нэр дэвшигч хүн нэг байвал шууд, тэрийгээ Байнгын хорооны хуралдаанаараа батлаад тогтоол шийдвэрээ гаргаад явахаар. Хэрвээ нэгээс дээш гишүүд ажлын хэсгийн ахлагч болох хүсэлт тавьж санал оруулбал олонхийн санал авсан гишүүн ажлын хэсгээ ахлах, тэгээд ажлын хэсгийн гишүүдийгээ бол ажлын хэсгийн ахлагч болсон гишүүн Улсын Их Хурал дахь улс төрийн намуудынхаа нөгөө харьцаа, суудлын хэмжээтэйгээ харгалзан үзээд тэгээд ажлын хэсгийнхээ гишүүдийг бүрдүүлэх, дээр нь энэ хуультай холбогдсон Засгийн газар, холбогдох агентлагууд, олон нийтийн байгууллага, төрийн бус байгууллагуудын эрдэмтэн мэргэд, судлаачид, экспертүүдийг бол багтаадаг ийм байдлаар бол Байнгын хорооноос хуулийг хэлэлцүүлж батлуулах ажлын хэсэг ингэж байгуулагддаг болсон ийм дүрэм журамтай.

За ингээд хэлэлцэх асуудалдаа оръё.

Ингээд нэр дэвшүүлэх ажилдаа шууд оръё. Байгаль орчны багц хуультай, багц хуулийг Улсын Их Хурлаар хэлэлцүүлэх бэлтгэл ажлыг хангах, батлуулахтай холбогдсон ажлын хэсгийн ахлагчид ингээд гишүүд нэр дэвшүүлнэ.

Алтангэрэл гишүүн.

**П.Алтангэрэл:** -Байгаль орчны энэ багц хуулиудыг ер нь нэн яаралтай хэлэлцэх шаардлага байгаа учраас чуулганы завсарлагааны хугацаанд ажлын хэсгээ ер нь байгуулаад, ахлагчаа томилоод ажиллая гэдэгтэй бол санал нэг байна. Тэгээд энэ ажлын хэсгийн ахлагчаар энэ багц хуулийг боловсруулах ажил дээр энэ 3 жил гаруй хугацаатай ажилласан, нэлээн биечлэн идэвхтэй оролцсон хүний хувьд Гансүх гишүүнийг ажлын хэсгийн ахлагчаар томилбол зүйтэй юм уу гэсэн ийм санал оруулж байна.

**Д.Балдан-Очир:** -Баярсайхан гишүүн.

**Г.Баярсайхан:** -Би нэрээ дэвшүүлмээр байна. Энэ бол үнэхээр ач холбогдолтой хууль аа. 10 багц хууль гэсэн ийм нэр авсан байгаа. Гэхдээ энэ 10 багц хуулийг анх Гансүх сайд өөрөө үндсэндээ сайд байхдаа санаачлаад үг үсэг, цэг бүрийг өөрөө бас найруулаад ингээд автор нь болоод орж ирж байгаа учраас Гансүх сайдыг дэмжээд бас нэрээ татъя.

**Д.Балдан-Очир:** -Баярлалаа. Нэр дэвшүүлэх гишүүд байна уу? Энэ чинь одоо гишүүнийхээ хувьд бас нэр дэвшүүлж болох уу тиймээ. Тэгвэл бас байгаль орчны энэ салбарт бас идэвхтэй, бид нарын нөгөө хэлдэг урт нэртэй хуулиа бас санаачлаад, энэ Улсын Их Хуралд хэлэлцүүлж оруулаад, батлуулах хэрэгжилтэн дээр нь тавьж байгаа бас нэг эко гишүүдийн нэг тиймээ Бат-Эрдэнэ гишүүнийг нэр дэвшүүлэх үү. За тэгвэл та нэрээ татлаа тиймээ. За яахав энэ чинь бас ардчилал явж байна шүү дээ тиймээ.

Энэ чинь гар өргөнө шүү дээ. 11-11. Тэгээд Гансүх гишүүн ажлын хэсгийн ахлагчаар. Гишүүдээ бол.

**Л.Гансүх:** -Бат-Эрдэнэ гишүүн ээ, та сууж бай даа. Би нэг санал авах гэсэн юм. Ажлын хэсэг бол их олон хуулин дээр ажиллах учраас орлогч гээд бас нэгийг томилмоор байна. Тэгээд би Бат-Эрдэнэ гишүүнийг орлогчоор тавиад, тэгээд орох хүмүүс бол бүгд нээлттэй, Байнгын хорооны гишүүд бол бүгдээрээ орох нээлттэй. Тэгээд би өнөө маргааш Байнгын хорооныхонтой ярьж байгаад бид нар яг хууль хуулиа тусад нь багцлаад, хүмүүсээ яагаад, тэгээд ирэх 7 хоногоос ажлын хэсгээ хуралдуулаад тэгээд шууд зорилготой юмнууд руугаа орчихъё.

**Д.Балдан-Очир:** -За тэгье. Ажлын хэсгийн ахлагч, дэд дарга хоёр бид гурав нэг уулзаж чигээ нэг гаргана.

**Л.Гансүх:** -Тийм чигээ яриад тэгээд яачихъя.

**Д.Балдан-Очир:** -Энэ том л доо. 10 хуультай шүү дээ.

**Л.Гансүх:** -Тийм, бүгдээрээ орох ёстой. Орлогч байх ёстой.

**Д.Балдан-Очир:** -Гишүүдийг тэр хуулинд 5-7 гишүүн гэдгийг баримтлахгүй шүү. Гансүх гишүүн ээ, ажлын хэсгийн нөгөө гишүүдийг 5-7 гэсэн байна лээ. Энэ бол хууль нь өөрөө том учраас 7 гэж хязгаарлаад яах юм. Дотроо бол та нар дэд хэсэгтэй. Нэг гишүүн нэг юмаа ахлаад бас ингээд явж байхгүй бол.

**Л.Гансүх:** -Тийм, ахлаад нэг хуулиа ахлаад тэгээд явъя.

**Д.Балдан-Очир:** -Тэгээд базаад ингээд явъя тиймээ.

**Л.Гансүх:** -Хамгийн гол нь Байнгын хорооны ажилтнууд бол бид нар ямар ч байсан Балдан-Очир дарга, Бат-Эрдэнэ гишүүн бид 3 нэг ярьж байгаад чиглэлээ гаргаад, тэгээд чадвал үдээс хойш би та нартай уулзаад, тэгээд яг ийм ийм чиглэлээр бэлтгэл ажлуудыг хангая гэдгээ тохирч аваад, тэгээд хэдүүлээ цаашаагаа оръё.

**Д.Балдан-Очир:** -За ингээд Байгаль орчны байнгын хорооны гишүүд хуралд идэвхтэй оролцсонд баярлалаа. Хурал өндөрлөлөө. Ийм шуурхай хурал хийдэг.

***Хуралдаан 11 цаг 55 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш